CELEX: 32019R1705
Language: hr
Date: 2019-10-10 00:00:00
Title: Delegirana uredba Komisije (EU) 2019/1705 оd 10. listopada 2019. o izmjeni Uredbe Vijeća (EU, Euratom) 2019/1197 u pogledu rokova u kojima bi Ujedinjena Kraljevina trebala ispuniti uvjete prihvatljivosti za financiranje sredstvima Unije nakon povlačenja Ujedinjene Kraljevine iz Unije

11.10.2019   
               
               
                  HR
               
               
                  Službeni list Europske unije
               
               
                  L 260/40
               
            
         DELEGIRANA UREDBA KOMISIJE (EU) 2019/1705
         оd 10. listopada 2019.
         o izmjeni Uredbe Vijeća (EU, Euratom) 2019/1197 u pogledu rokova u kojima bi Ujedinjena Kraljevina trebala ispuniti uvjete prihvatljivosti za financiranje sredstvima Unije nakon povlačenja Ujedinjene Kraljevine iz Unije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU, Euratom) 2019/1197 od 9. srpnja 2019. o mjerama koje se odnose na izvršenje i financiranje općeg proračuna Unije u 2019. u vezi s povlačenjem Ujedinjene Kraljevine iz Unije (1), a posebno njezin članak 2. stavak 3., članak 3. stavak 3. i članak 8.,
         budući da:
         
                     (1)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). Ugovori će se prestati primjenjivati na Ujedinjenu Kraljevinu od datuma stupanja na snagu sporazuma o povlačenju ili, ako se to ne dogodi, dvije godine od te obavijesti, osim ako Europsko vijeće u dogovoru s Ujedinjenom Kraljevinom jednoglasno odluči produljiti to razdoblje.
                  
               
                     (2)
                  
                  
                     Uredbom (EU, Euratom) 2019/1197 utvrđuju se uvjeti pod kojima bi Ujedinjena Kraljevina te osobe i subjekti s poslovnim nastanom u Ujedinjenoj Kraljevini i nakon dana prestanka primjene Ugovorâ na Ujedinjenu Kraljevinu i u Ujedinjenoj Kraljevini bili prihvatljivi za financiranje sredstvima Unije za prihvatljive rashode nastale u 2019. te utvrđuju rokovi u kojima bi Ujedinjena Kraljevina trebala ispuniti uvjete za takav nastavak prihvatljivosti, uključujući raspored plaćanja za mjesece nakon kolovoza 2019.
                  
               
                     (3)
                  
                  
                     Rokovi i raspored plaćanja bili su utvrđeni uzevši u obzir mogućnost da se Ujedinjena Kraljevina povuče iz Unije bez dogovora 13. travnja 2019.
                  
               
                     (4)
                  
                  
                     Europsko vijeće donijelo je 11. travnja 2019., u dogovoru s Ujedinjenom Kraljevinom, Odluku (EU) 2019/584 (2) o dodatnom produljenju razdoblja iz članka 50. stavka 3. UEU-a do 31. listopada 2019.
                  
               
                     (5)
                  
                  
                     Stoga je primjereno produljiti rokove u kojima bi Ujedinjena Kraljevina trebala ispuniti uvjete utvrđene Uredbom (EU, Euratom) 2019/1197 i izmijeniti raspored plaćanja kako bi se uzelo u obzir produljenje razdoblja iz članka 50. stavka 3. UEU-a do 31. listopada 2019.
                  
               
                     (6)
                  
                  
                     Uredbu (EU, Euratom) 2019/1197 trebalo bi stoga na odgovarajući način izmijeniti.
                  
               
                     (7)
                  
                  
                     Napominje se i da uvjet iz članka 3. stavka 1. točke (a) Uredbe (EU, Euratom) 2019/1197 više nije relevantan.
                  
               
                     (8)
                  
                  
                     Kako bi se spriječio rizik od ozbiljnog poremećaja u izvršenju i financiranju proračuna Unije za 2019. na datum povlačenja Ujedinjene Kraljevine iz Unije, posebno za korisnike Unijinih programâ potrošnje i drugih djelovanja, primjereno je donijeti ovu Uredbu po hitnom postupku iz članka 8. Uredbe (EU, Euratom) 2019/1197, kako je predviđeno u članku 2. stavku 3. te članku 3. stavku 3. Uredbe (EU, Euratom) 2019/1197, te bi ona trebala hitno stupiti na snagu sljedećeg dana od dana objave u Službenom listu Europske unije. Trebala bi se početi primjenjivati sljedećeg dana od dana prestanka primjene Ugovorâ na Ujedinjenu Kraljevinu i u Ujedinjenoj Kraljevini, osim ako sporazum o povlačenju sklopljen s Ujedinjenom Kraljevinom do tog datuma stupi na snagu,
                  
               DONIJELA JE OVU UREDBU:
         
            Članak 1.
            Uredba (EU, Euratom) 2019/1197 mijenja se kako slijedi:
            
                        (1)
                     
                     
                        u članku 2. stavku 1. točke (a), (b) i (c) zamjenjuju se sljedećim:
                        
                                    „(a)
                                 
                                 
                                    Ujedinjena Kraljevina potvrdila je Komisiji u pisanom obliku u roku od sedam kalendarskih dana od datuma povlačenja da će uplatiti u eurima iznos prikazan u liniji „Ujedinjena Kraljevina” i stupcu „Ukupna vlastita sredstva” u tablici 7. dijela „A. Uvod i financiranje općeg proračuna Unije” prihodovnog dijela proračuna za 2019. utvrđenog u općem proračunu Europske unije za financijsku godinu 2019. (3), kako je donesen 12. prosinca 2018., umanjen za iznos vlastitih sredstava koji je Ujedinjena Kraljevina stavila na raspolaganje za financijsku godinu 2019. prije datuma povlačenja, u skladu s rasporedom plaćanja utvrđenim u ovoj Uredbi;
                                 
                              
                                    (b)
                                 
                                 
                                    Ujedinjena Kraljevina izvršila je u roku od 20 kalendarskih dana od datuma povlačenja na račun koji je odredila Komisija prvo plaćanje koje odgovara obroku iz drugog podstavka ovog stavka pomnoženom s rezultatom sljedećega: broja punih mjeseci od datuma povlačenja do kraja 2019. umanjenog za broj mjeseci od mjeseca prvog plaćanja, ne uključujući taj mjesec, do kraja 2019.;
                                 
                              
                                    (c)
                                 
                                 
                                    Ujedinjena Kraljevina potvrdila je Komisiji u pisanom obliku u roku od sedam kalendarskih dana od datuma povlačenja da se obvezuje da će nastaviti prihvaćati kontrole i revizije koje obuhvaćaju cijelo razdoblje programâ i djelovanjâ u skladu s primjenjivim pravilima; i”
                                 
                              
                  
                        (2)
                     
                     
                        u članku 3. stavku 1. točka (b) zamjenjuje se sljedećim:
                        
                                    „(b)
                                 
                                 
                                    Ujedinjena Kraljevina uplatila je u roku od 30 kalendarskih dana od datuma povlačenja na račun koji je odredila Komisija preostale mjesečne obroke iz članka 2. stavka 1. drugog podstavka; i”.
                                 
                              
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od dana koji slijedi nakon dana prestanka primjene Ugovorâ na Ujedinjenu Kraljevinu i u Ujedinjenoj Kraljevini na temelju članka 50. stavka 3. UEU-a.
            Međutim, ova se Uredba ne primjenjuje ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a stupi na snagu do datuma iz drugog stavka ovog članka.
            Ova je Uredba u cijelosti obvezujuća i izravno se primjenjuje u svim državama članicama.
         
         
            Sastavljeno u Bruxellesu 10. listopada 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 189, 15.7.2019., str. 1.
         
            (2)  Odluka Europskog vijeća (EU) 2019/584 donesena u dogovoru s Ujedinjenom Kraljevinom od 11. travnja 2019. o produljenju razdoblja na temelju članka 50. stavka 3. UEU-a (SL L 101, 11.4.2019., str. 1.).
         
            (3)  Konačno donošenje (EU, Euratom) 2019/333 općeg proračuna Europske unije za financijsku godinu 2019. (SL L 67, 7.3.2019., str. 1.).